Abdul Sheriff ni profesa mstaafu wa historia wa Chuo Kikuu cha Dar es Salaam aliyekuwa pia mkurugenzi wa Beit el Amani (Jumba la kumbukumbu) ambayo ni makumbusho ya kitaifa ya Zanzibar. Sheriff alizaliwa mnamo 7 Desemba 1939 kwenye kisiwa cha Unguja. Alipata nafasi ya kusoma Marekani kwa msaada wa masomo ya African Scholarship Program ya Vyuo Vikuu vya Marekani. Alihitimu shahada ya kwanza katika jiografia mnamo 1964 kwenye Chuo Kikuu cha Kalifornia, Los Angeles, na pia shahada ya uzamili katika historia mnamo 1966. Kwenye Chuo cha Masomo ya Mashariki na Afrika huko London alihitimu uzamivu mnamo 1971 kwa msingi wa utafiti wake juu ya historia ya Afrika. Tangu mwaka 1969 alifundisha kwenye Chuo Kikuu cha Dar es Salaam. Kuanzia 1977 hadi 1979 aliongoza kitivo cha historia kama profesa mshiriki akaongoza Shirika la Historia la Tanzania. Mnamo 1980, alikuwa profesa katika chuo kikuu hadi 1996. Isitoshe, alikuwa profesa mgeni katika vyuo vikuu huko Berlin, Lisbon, Bergen, Montreal na Minnesota. Katika kazi yake ya kitaalamu Sheriff alichunguza utamaduni wa majahazi ya Bahari ya Hindi, historia na utamaduni wa Zanzibar, na historia pamoja na utunzaji wa Mji Mkongwe wa Zanzibar.